b'\n_START_ARTICLE_\nVasemmistoliiton eduskuntaryhm\xc3\xa4\n_START_SECTION_\nHistoriaa\n_START_PARAGRAPH_\nVasemmistoliiton eduskuntaryhm\xc3\xa4 aloitti toimintansa vuonna 1990, kun Vasemmistoliitto perustettiin. Kansandemokraattinen eduskuntaryhm\xc3\xa4 vaihtoi nimens\xc3\xa4 Vasemmistoliiton eduskuntaryhm\xc3\xa4ksi. Kansandemokraateista aiemmin irtautuneen SKP:n v\xc3\xa4hemmist\xc3\xb6n vaalipuolueen Demokraattisen Vaihtoehdon kansanedustajat liittyiv\xc3\xa4t ryhm\xc3\xa4\xc3\xa4n my\xc3\xb6hemmin samana vuonna._NEWLINE_Vuonna 1995 eduskuntaryhm\xc3\xa4st\xc3\xa4 erotettiin Esko-Juhani Tennil\xc3\xa4, Mikko Kuoppa ja Veijo Puhjo, jotka \xc3\xa4\xc3\xa4nestiv\xc3\xa4t Lipposen I hallituksen esityksi\xc3\xa4 vastaan. Tennil\xc3\xa4 ja Kuoppa muodostivat Vasemmistoryhm\xc3\xa4-eduskuntaryhm\xc3\xa4n, joka toimi vuoteen 1999. Puhjo liittyi ryhm\xc3\xa4\xc3\xa4n 1996 muodostettuaan ensin oman yhden hengen ryhm\xc3\xa4ns\xc3\xa4._NEWLINE_Ryhm\xc3\xa4ss\xc3\xa4 aloitti eduskuntavaalien 2011 j\xc3\xa4lkeen 14 edustajaa, mutta Markus Mustaj\xc3\xa4rvi ja Jyrki Yrttiaho erotettiin 30. kes\xc3\xa4kuuta 2011, koska he \xc3\xa4\xc3\xa4nestiv\xc3\xa4t ep\xc3\xa4luottamusta Kataisen hallitukselle. He muodostivat saman vuoden syyskuussa oman Vasenryhm\xc3\xa4-nimisen eduskuntaryhm\xc3\xa4n._NEWLINE_Vuonna 2015 ryhm\xc3\xa4 oli 12 hengen suuruinen. Puolue menetti ainoan paikan Keski-Suomesta sek\xc3\xa4 yhden paikan Uudenmaan sek\xc3\xa4 Oulun vaalipiirist\xc3\xa4. Puolue oli yhten\xc3\xa4isen\xc3\xa4 oppositiossa Sipil\xc3\xa4n hallitusta vastaan. _NEWLINE_Vuoden 2019 eduskuntavaaleissa Vasemmistoliitto sai 16 kansanedustajaa. Vapaaehtoisesti luopuivat Annika Lapintie ja Kari Uotila. Uusina valittiin muun muassa Helsingin vaalipiirist\xc3\xa4 el\xc3\xa4inaktivistina profiloitunut Mai Kivel\xc3\xa4 ja sosiaalipoliitikko Veronika Honkasalo, Uudeltamaalta Jussi Saramo ja Pia Lohikoski. Varsinais-Suomesta paikan sai Li Anderssonin lis\xc3\xa4ksi Johannes Yrttiaho. Keski-Suomesta valittiin puolueen varapuheenjohtaja, ammattiyhdistysaktiivi Juho Kautto. Oulun vaalipiirist\xc3\xa4 valittiin lis\xc3\xa4paikan turvin uutena kansanedustajana europarlamentaarikko Merja Kyll\xc3\xb6nen, jota sijaistaa ainakin alkuvaiheessa Kyll\xc3\xb6sen ollessa viel\xc3\xa4 europarlamentissa h\xc3\xa4nen varaedustajansa Risto Kalliorinne.'